32010R0454
L 128/1
SLUŽBENI LIST EUROPSKE UNIJE
26.05.2010.
UREDBA KOMISIJE (EU) br. 454/2010
od 26. svibnja 2010.
o prijelaznim mjerama iz Uredbe (EZ) br. 767/2009 Europskog parlamenta i Vijeća u pogledu odredaba o označivanju hrane za životinje
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 767/2009 Europskog parlamenta i Vijeća od 13. srpnja 2009. o stavljanju na tržište i korištenju hrane za životinje (1), a posebno njezin članak 32. stavak 4.,
budući da:
(1)
Uredbom (EZ) br. 767/2009 utvrđuje se potpuna revizija pravila EU-a o uvjetima stavljanja na tržište krmiva i krmnih smjesa, a njezinim se člankom 32. stavkom 4. predviđa mogućnost donošenja mjera kako bi se olakšao prijelaz na nova pravila.
(2)
Pravila o označivanju utvrđena Uredbom (EZ) br. 767/2009 moraju se primjenjivati od 1. rujna 2010. To bi uzrokovalo naglu promjenu i onemogućilo nesmetani prijelaz za gospodarske subjekte koji stavljanju na tržište hranu za životinje. Promjena izgleda i načina izrade oznaka te zamjena postojećih strojeva u vrlo kratkome roku predstavljali bi preveliki trošak za te gospodarske subjekte. Takvo bi opterećenje bilo preveliko u odnosu na cilj promjene. Stoga je primjereno utvrditi prijelazno razdoblje tijekom kojega bi bilo dopušteno označivati hranu za životinje u skladu s Uredbom (EZ) br. 767/2009 do 1. rujna 2010.
(3)
U pogledu hrane za kućne ljubimce, na tržištu je prisutan veliki broj različitih proizvoda koji se posebno označeni. S obzirom na postojeće označivanje hrane za kućne ljubimce, člankom 15. točkom (f), člankom 17. stavkom 1. točkom (f) i člankom 19. Uredbe (EZ) br. 767/2009 uvode se manje promjene označivanja tih proizvoda, koje neće utjecati na sigurnost. Kako bi se odnosnim gospodarskim subjektima omogućio nesmetani prijelaz, opravdano je utvrditi prijelazno razdoblje od 1 godine tijekom kojega bi se postojeće oznake za hranu za kućne ljubimce i dalje mogle koristiti i nakon 1. rujna 2010.
(4)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Odstupajući od drugog stavka članka 33. Uredbe (EZ) br. 767/2009 i ne dovodeći u pitanje direktive Vijeća 79/373/EEZ (2), 82/471/EEZ (3), 93/74/EEZ (4) i 96/25/EZ (5), hrana za životinje označena u skladu s Uredbom (EZ) br. 767/2009 može se stavljati na tržište od datuma stupanja na snagu ove Uredbe.
Članak 2.
Odstupajući od drugog stavka članka 33. Uredbe (EZ) br. 767/2009, hrana za kućne ljubimce označena u skladu s Direktivom 79/373/EEZ i člankom 16. Direktive Vijeća 70/524/EEZ (6) može se stavljati na tržište do 31. kolovoza 2011. Nakon toga može ostati na tržištu do iscrpljenja zaliha.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. svibnja 2010.